Document ID: 32012R0721

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 721/2012 ΤΗΣ ΕΠΙΤΡΟΠΉΣ
της 6ης Αυγούστου 2012
περί απαγορεύσεως των αλιευτικών δραστηριοτήτων για παραγαδιάρικα που φέρουν τη σημαία ή είναι νηολογημένα στην Ελλάδα ή στη Μάλτα, τα οποία αλιεύουν ερυθρό τόνο στον Ατλαντικό Ωκεανό ανατολικώς του γεωγραφικού μήκους 45° Δ, και στη Μεσόγειο Θάλασσα
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής (1), και ιδίως το άρθρο 36 παράγραφος 2,
Εκτιμώντας τα ακόλουθα:
(1)
Ο κανονισμός (ΕΕ) αριθ. 44/2012 του Συμβουλίου, της 17ης Ιανουαρίου 2012, για τον καθορισμό, για το 2012, των αλιευτικών δυνατοτήτων που διατίθενται στα ύδατα ΕΕ, και σε σκάφη ΕΕ, σε ορισμένα ύδατα που δεν ανήκουν στην ΕΕ, για ορισμένα αποθέματα ιχθύων και ομάδες αποθεμάτων ιχθύων που αποτελούν αντικείμενο διεθνών διαπραγματεύσεων ή συμφωνιών (2), καθορίζει την ποσότητα ερυθρού τόνου που μπορεί να αλιευθεί το 2012 στον Ατλαντικό Ωκεανό ανατολικώς του γεωγραφικού μήκους 45o Δ, και στη Μεσόγειο, από αλιευτικά σκάφη της Ευρωπαϊκής Ένωσης.
(2)
Ο κανονισμός (ΕΚ) αριθ. 302/2009 του Συμβουλίου, της 6ης Απριλίου 2009, για τη θέσπιση πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο, την τροποποίηση του κανονισμού (ΕΚ) αριθ. 43/2009 και την κατάργηση του κανονισμού (ΕΚ) αριθ. 1559/2007 (3), απαιτεί από τα κράτη μέλη να ενημερώνουν την Επιτροπή σχετικά με τις ατομικές ποσοστώσεις που κατανέμουν στα αλιευτικά τους σκάφη άνω των 24 μέτρων, και, για τα σκάφη αλίευσης κάτω των 24 μέτρων, τουλάχιστον τις ποσοστώσεις που χορηγούνται στις οργανώσεις παραγωγών ή στις ομάδες σκαφών που αλιεύουν με ομοειδή εργαλεία.
(3)
Η κοινή αλιευτική πολιτική έχει σχεδιαστεί ώστε να διασφαλίζει τη μακροχρόνια βιωσιμότητα του αλιευτικού κλάδου μέσω της αειφόρου εκμετάλλευσης των υδρόβιων πόρων με βάση την προληπτική προσέγγιση.
(4)
Σύμφωνα με το άρθρο 36 παράγραφος 2 του κανονισμού (ΕΚ) αριθ. 1224/2009, όταν η Επιτροπή διαπιστώνει, με βάση τις πληροφορίες που υπέβαλαν τα κράτη μέλη και με βάση πληροφορίες που έχει στην κατοχή της, ότι οι αλιευτικές δυνατότητες τις οποίες διαθέτει η Ευρωπαϊκή Ένωση, ένα κράτος μέλος ή μια ομάδα κρατών μελών θεωρείται ότι έχουν εξαντληθεί, όσον αφορά ένα ή περισσότερα εργαλεία ή στόλους, η Επιτροπή ενημερώνει σχετικά τα οικεία κράτη μέλη και απαγορεύει τις αλιευτικές δραστηριότητες στις αντίστοιχες περιοχές, για τα αντίστοιχα εργαλεία, αποθέματα, ομάδα αποθεμάτων ή στόλους που συμμετέχουν στις συγκεκριμένες αλιευτικές δραστηριότητες.
(5)
Οι πληροφορίες που έχει στην κατοχή της η Επιτροπή δείχνουν ότι έχουν εξαντληθεί οι αλιευτικές δυνατότητες για τον ερυθρό τόνο στον Ατλαντικό Ωκεανό ανατολικώς του γεωγραφικού μήκους 45o Δ, και στη Μεσόγειο Θάλασσα, οι οποίες έχουν διατεθεί σε παραγαδιάρικα που φέρουν τη σημαία ή είναι νηολογημένα στην Ελλάδα ή στη Μάλτα.
(6)
Στις 3 Μαΐου 2012, η Ελλάδα ενημέρωσε την Επιτροπή σχετικά με το γεγονός ότι είχε επιβάλει απαγόρευση αλιευτικών δραστηριοτήτων στα παραγαδιάρικα της χώρας που ασχολούνταν με την αλιεία ερυθρού τόνου το 2012, με έναρξη ισχύος αυθημερόν και ώρα 00:00.
(7)
Στις 2 Ιουλίου 2012, η Μάλτα ενημέρωσε την Επιτροπή σχετικά με το γεγονός ότι είχε επιβάλει απαγόρευση αλιευτικών δραστηριοτήτων στα παραγαδιάρικα της χώρας που ασχολούνταν με την αλιεία ερυθρού τόνου το 2012, με έναρξη ισχύος από την 1η Ιουλίου και ώρα 00:00.
(8)
Με την επιφύλαξη των προαναφερόμενων μέτρων που έλαβαν η Ελλάδα και η Μάλτα, είναι αναγκαίο να επιβεβαιώσει η Επιτροπή την απαγόρευση της αλιείας ερυθρού τόνου στον Ατλαντικό Ωκεανό ανατολικώς του γεωγραφικού μήκους 45o Δ, και στη Μεσόγειο Θάλασσα, από τις 3 Μαΐου 2012 και ώρα 00:00 για τα παραγαδιάρικα που φέρουν τη σημαία ή είναι νηολογημένα στην Ελλάδα, και από την 1η Ιουλίου 2012 και ώρα 00:00 για τα παραγαδιάρικα που φέρουν τη σημαία ή είναι νηολογημένα στη Μάλτα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η αλιεία ερυθρού τόνου στον Ατλαντικό Ωκεανό ανατολικώς του γεωγραφικού μήκους 45o Δ, και στη Μεσόγειο, από παραγαδιάρικα που φέρουν τη σημαία ή είναι νηολογημένα στην Ελλάδα, απαγορεύεται από τις 3 Μαΐου 2012 και ώρα 00:00 το αργότερο.
Απαγορεύεται επίσης η διατήρηση επί του σκάφους, η τοποθέτηση σε κλωβούς προς πάχυνση ή εκτροφή, η μεταφόρτωση, η μεταβίβαση ή η εκφόρτωση του εν λόγω αποθέματος που έχει αλιευθεί από τα σκάφη αυτά μετά την ανωτέρω ημερομηνία.
Άρθρο 2
Η αλιεία ερυθρού τόνου στον Ατλαντικό Ωκεανό ανατολικώς του γεωγραφικού μήκους 45o Δ, και στη Μεσόγειο, από παραγαδιάρικα που φέρουν τη σημαία ή είναι νηολογημένα στην Μάλτα, απαγορεύεται από την 1η Ιουλίου 2012 και ώρα 00:00 το αργότερο.
Απαγορεύεται επίσης η διατήρηση επί του σκάφους, η τοποθέτηση σε κλωβούς προς πάχυνση ή εκτροφή, η μεταφόρτωση, η μεταβίβαση ή η εκφόρτωση του εν λόγω αποθέματος που έχει αλιευθεί από τα σκάφη αυτά μετά την ανωτέρω ημερομηνία.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Αυγούστου 2012.

Labels: 8
18
6
20